Bloemhof Hoër Meisieskool - Oor Bloemhof
Fotogalery Bloemhofbond Personeel Briewe en terugvoer Aansoekvorms Oor Bloemhof	Skoolprofiel	Bloemhof, geleë in Kochstraat, Stellenbosch, is die oudste Afrikaansmedium meisies hoërskool in die land.
Die skool is hierdie jaar 142 jaar oud, en het 'n ryk tradisie en verlede.
Die skoolhoof is me Wilna van Heerden. Me Van Heerden is reeds meer as twintig jaar deel van die Bloemhof-familie, eers as adjunk-hoof, nou as skoolhoof. Sy is 'n warm mens - 'n ware dame en rolmodel vir ons Bloemhof-dogters.
Die Bloemhof-terrein is ruim, boomryk en pragtig, reg langs die Eersterivier en onder die wakende oog van Simonsberg.
Ons onderriglokale sluit in: agt- en twintig klaskamers, twee wetenskaplaboratoriums, 'n biologielaboratorium, 'n huishoudkundelokaal, drie musieklokale, een musiekteoriekamer en 'n musiekrekenaarlokaal, 'n tegnologielokaal, 'n skoolbiblioteek, twee rekenaarlokale, 'n skoolsaal en 'n meerdoelige sentrum wat 1200 mense kan akkommodeer, toegerus met die nuutste fasiliteite.
Bloemhof word omring deur skole - Rhenish Girls' High School, Rhenish Primary School, Laerskool Eikestad en Paul Roos Gimnasium. Jare lank bou Bloemhoffers al bande met hulle manlike eweknieë by Paul Roos, 'n dubbel-medium seuns hoërskool, en daar vind vele Bloemhof-Paul-Roos-interaksie plaas, met romanse nie uitgesluit nie! Die drie skole vorm 'n mini-kampus met gedeelde akademiese vakke en opvoeders. Die skoolroosters is gesinkroniseer sodat leerders tusen die drie skole kan beweeg, dus is Bloemhof in staat om 'n groter verskeidenheid vakke aan te bied.
Bloemhof handhaaf hoë akademiese standaarde. Die akademiese rekord van die afgelope paar jaar sien só daaruit:
Die etos van die skool, die kwaliteit van die leerders, sowel as die toegewydheid van die onderwysers, verseker dat 'n atmosfeer van akademiese sukses en motivering gekweek word. Strukture vir akademiese vordering word baie goed gekontroleer en beheer. Sou 'n leerder akademies sukkel, is daar 'n skoolbeleid van intervensie en ondersteuning, wat die onderwysspan met erns navolg.
Dit is vir Bloemhof dogters LEKKER om te leer!
Die Bloemhof Accelerando Koor het 'n ryk tradisie en het al by verskeie geleenthede die hoogste toekennings ontvang, bv. die beste hoërskoolkoor en beste kamerkoor by die Tygerberg Eisteddfod.
Bloemhof dogters hou van gesels - deelname word aangemoedig aan 'n wye verskeidenheid redenaars- en debatskompetisies. Bloemhoffers neem ook graag deel aan die World School's Debating League. Deelname aan die internasionale "Global Thinking project" dra daartoe by dat die kennis en insig van die leerders verbreed word.
Bloemhoffers het die geleentheid om saam met hulle broers van Paul Roos in twee orkeste te kan speel. Die Stringendo Strykorkes tree by belangrike geleenthede van die skool en by konserte op. Blaasinstrumentaliste speel in die Musica Perpetua Blaasorkes. By geleentheid tree die orkeste gesamentlik op. Gereelde ensemble konserte bevorder die orkeslede se vermoë om in kleiner groepe musiek te maak. Drama word as vak aangebied en Bloemhof-dramaleerders neem entoesiasties deel aan toneelfeeste. Teks (Toneel-en-Kunste-sameswering), die leerders se kultuurvereniging, bevorder kunste in Bloemhof deur uitstappies te reël en talentaande en kompetisies te organiseer.
Bloemhof het ook haar eie skoolkoerant, Fidelis, wat deur die leerders saamgestel word en elke kwartaal groot opwinding veroorsaak.
Die gemeenskap en die omgewing lê vir Bloemhoffers na aan die hart. Phoenix, die Bloemhof-leerders se gemeenskapsorganisasie, dra by tot die opheffing van ons gemeenskap, terwyl die Bloemhof Eko-komitee homself beywer vir die bewaring van die omgewing deur omgewingsbewustheid by ons leerders aan te wakker om ons planeet te bewaar.
Somersportsoorte soos atletiek, tennis, swem, waterpolo en sierswem word aangebied. Hou gerus die sportnuus op hierdie webtuiste dop vir gereelde prestasies.
Benewens ons prestasies op akademiese, kulturele en sportvlak, is die ontwikkeling en geluk van ons dogters 'n groot prioriteit by Bloemhof. Daarom word leerders aangemoedig om aan 'n verskeidenheid aktiwiteite deel te neem en betrokke te wees by skoolaktiwiteite, sodat elkeen se talent ontgin kan word.
Ons skool is gegrond op Christelike beginsels en ons maak hierdie beginsels aktief deel van ons daaglikse handel en wandel.
'n Kernwoord by Bloemhof is "gelukkig" - ons streef voortdurend daarna om die Bloemhof-omgewing nie net doeltreffend nie, maar ook aangenaam te maak sodat dit vir Bloemhoffers lekker is om in die skool te wees.